આમ ઝોબ અને પીપલ્સ આર્મિ સાથેના બોસ્કોના સંબંધો તેને ફાંસીએ ચડાવી દેવા માટે પૂરતા હતા; તે છતાં જર્મનો વિરુદ્ધ તેના મનમાં એટલી બધી નફરત ભરેલી હતી, કે જાણ્યે-અજાણ્યે મૃત્યુના ડરની પણ અવજ્ઞા કરીને પણ, વધારેને વધારે લોકોને બચાવી લેવા માટે કાયદાની સતત અવગણના કરતો રહેતો હતો. બોસ્કો તો બધા જ લોકોને બચાવી લેવા ઇચ્છતો હતો, અને એ માટે પોતાનો જાન પણ જોખમમાં મૂકી રહ્યો હતો! લાલ જિનીયાની પિતરાઈ બહેન ડેન્કા ડ્રેસનર ચૌદ વર્ષની હતી, અને અત્યાર સુધીમાં બાળસહજ સમજણ કેળવી ચૂકી હતી. તેથી જ તો, શાંતિ ચોકની કતારોથી દૂર અને પ્રમાણમાં સુરક્ષિત એવી એક જગ્યાએ એ પહોંચી ગઈ હતી. આ અગાઉ એ લ્યૂફ્તવેફ બેઝ પર સફાઈ કામદાર તરીકે કામ કરી ચૂકી હતી, પરંતુ એક શક્યતા એવી હતી, કે આવતી પાનખર સુધીમાં પંદરથી ઓછી અને ચાલીસથી વધારે વયની બધી જ સ્ત્રીઓ કોઈને કોઈ રીતે છાવણીમાં પહોંચી જાય! આથી એસએસના કમાન્ડોની ટૂકડી અને સુરક્ષા દળો સવાર-સવારમાં લ્વોવ્સ્કા સ્ટ્રીટમાં ઘૂસી આવ્યાં ત્યારે શ્રીમતી ડ્રેસનર ડેન્કાને લઈને એક ડેબ્રોવ્સ્કીમાં પડોશીને ઘેર પહોંચી ગયાં. આ પડોશીએ ઘરમાં છૂપાઈ શકાય તેવી બનાવટી ભીંતની સગવડ ઊભી કરી હતી. પાંત્રીસેક વર્ષની એ પડોશી સ્ત્રી વેવેલ નજીક આવેલા ગેસ્ટાપોના ભોજનગૃહમાં કામ કરતી હતી, એટલે ડ્રેસનરને તેમની પાસેથી કંઈક દયાભાવની અપેક્ષા હતી. પરંતુ એ પડોશી સ્ત્રીના ઘરમાં તેની સાથે તેનાં વૃદ્ધ માતા-પિતા પણ રહેતાં હતાં. માતા-પિતાને ઘરમાં છૂપાવવાને કારણે તેમના પરનું જોખમ આપોઆપ વધી ગયું હતું!